Цар Симеон I

Симеон е български владетел, управлявал Първата българска държава от 893 до 927 година. При неговото уравление е най-голямото териториално разширение на България в нейна история, като границите на държавата достигат до три морета – Черно, Бяло и Адриатическо. Неговото царуване е период на културен разцвет, наричан по-късно Златен век на българската култура.

Произход и ранни години

Симеон е роден през 864 или 865 година и е трети син на княз Борис I. Намерението на княз Борис е тронът да бъде наследен от най-големия му син Владимир, а Симеон да стане високопоставен духовник. По тази причина около 878 година Борис го изпраща в Магнаурската школа в Константинопол, където трябва да получи богословско образование.

Симеон прекарва следващото десетилетие в столицата на Византийската империя, като получава отлично образование. Той овладява гръцкия до такава степен, че е наричан във византийските хроники „полугрък“.

Около 888 година Симеон се завръща в България и се установява в новосъздадения княжески манастир в Преслав, където заедно с други монаси под ръководството на Наум Преславски се заема с преводи на религиозни текстове от гръцки на старобългарски език.Междувременно Владимир наследява Борис, който се оттегля в манастир. Владимир прави опит да възстанови езичеството в държавата, което принуждава Борис да се върне повторно на трона и да посочи Симеон за нов владетел.Това става на събор в Преслав, който освен това обявява българския за единствен език на държавата и църквата и решава столицата да бъде преместена от Плиска в Преслав.

Първи войни с Византия и маджарите

Малко след като Симеон застава на трона, той слага край на дългогодишният мир с Византийската империя, установен от неговия баща. През есента на 894 година Симеон започва война, настъпвайки през границата на юг без да срещне сериозна съпротива. Неспособни да реагират ефективно на българското настъпление, заради войната на изток, византийците убеждават маджарите да нападнат България. Симеон не продължава настъплението си, а бързо се изтегля на север, за да спре нападение на маджарите.

През лятото на 896 година Симеон отново напада Империята, насочвайки се към Константинопол. В Тракия той е посрещнат от събрана набързо византийска армия, която унищожава в битката при Булгарофигон. Това слага край на войната, като България получава територии между Черно море и Странджаи Византия се задължава да плаща годишен данък.

Нови войни с Византия

Смъртта на император Лъв VI на 11 май 912 година е последвана от поставянето на трона на малолетния му син Константин VII Багренородни. Тези събития дават възможност на Симеон за нов поход към Константинопол. Българският владетел напредва със значителни сили и достига до Константинопол без да срещне сериозна съпротива. По-късно той вдига обсадата и започва мирни преговори с византийците.

През 917 година Симеон подготвя нова война срещу Империята. Византийската империя също се готви за война и се опитва да убеди сръбския княз да нападне България с поддръжка от маджарите.

Първи започват военните действия византийците, като като силна армия, водена от Лъв Фока, настъпва на север, подкрепяна от флот в Черно море. Приближавайки Месемврия (Несебър), където трябва да бъдат подсилени с превозвана от флота войска, армията на Лъв Фока спира за почивка край река Ахелой, недалеч от Анхиало (Поморие). Научил за нападението, Симеон се придвижва бързо срещу византийците и на 20 август 917 година двете армии се сблъскват в битката при Ахелой, в която българите удържат победа, като много византийски военачалници загиват.

Армията на Симеон се възползва от победата си при Ахелой и настъпва след остатъците от византийските войски към Константинопол. Лъв Фока, който се е завърнал в столицата, се опитва да я спре в битката при Катасирти, в близост до града.Българите нападат и отново нанасят поражение на византийците, унищожавайки едни от последните им военни части, след което се връщат в България.

Лишен от възможността да заеме византийския трон с дипломатически средства, разгневеният Симеон подновява военните действия, за да наложи волята си. Между 920 и 922 година България засилва натиска си върху Византия, воювайки на запад през Тесалия до Коринтския провлак и на изток в Тракия, достигайки Дарданелите и прехвърляйки се в Азия, където обсажда град Лампсак. Войските на Симеон се явяват пред Константинопол през 921 година, по-късно завземат Адрианопол, и отново през 922 година, когато удържат победа в битката при Пиги, опожаряват Златния рог и превземат Виза.

Войни със сърби и хървати

През 924 година Симеон анексира Сръбското княжество, през 925 година издига Българската архиепископия до статута на патриаршия, а през 926 година неговите войски нападат византийския съюзник Хърватия, но са разгромени в битката при Босненските планини. В последните месеци от живота си той се подготвя за за нов поход към Константинопол. Симеон умира на 27 май 927 година от сърдечен удар в своя дворец в Преслав.

Златен век

При управлението на Симеон Средновековна България достига своя културен разцвет, превръщайки се в литературен и духовен център на Славянска Европа. Той продължава политиката на своя баща Борис за утвърждаване и разпространяване на славянската култура и привличане на учени и писатели в страната. В Преславската и Охридската книжовна школа, основани при Борис, се концентрира книжовната дейност, а при неговото управление е създадена и новата азбука – кирилицата.

Краят на IX и началото на X век са най-ранният и продуктивен период на средновековната българска литература. Прекарал младежките си години в Константинопол, Симеон пренася византийската култура в българския двор. Симеоновият Златен век е свързан със създаването на оригинални богословски и светски произведения. Той превръща новата българска столица Преслав във великолепен религиозен и културен център. Със своите повече от двадесет кръстокуполни църкви и многобройни манастири, своят внушителен царски дворец и Златната (Кръгла) църква, Преслав е един от най-забележителните градове по това време.